ตัดกู้ลงทุนรัฐวิสาหกิจแสนล้าน
สบน.หั่นเงินกู้แสนล้านหลังรัฐวิสาหกิจเบิกจ่ายงบลงทุนช้าและใช้เงินรายได้ไปลงทุนแทนกู้
4 ส.ค. 2558

สบน.หั่นเงินกู้แสนล้านหลังรัฐวิสาหกิจเบิกจ่ายงบลงทุนช้าและใช้เงินรายได้ไปลงทุนแทนกู้
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า นายสมหมาย ภาษี รมว.คลัง ในฐานะประธานคณะกรรมการกำกับนโยบายการบริหารหนี้สาธารณะ ได้เห็นชอบการปรับแผนการบริหารหนี้สาธารณะปีงบประมาณ 2558 ครั้งที่ 3 และแผนการบริหารหนี้สาธารณะปีงบประมาณ 2559 เพื่อเสนอให้คณะรัฐมนตรี (ครม.) เห็นชอบภายใน 2 สัปดาห์นี้
สำหรับแผนการปรับปรุงการบริหารหนี้ปีงบประมาณ 2558 จะปรับวงเงินกู้เพื่อการลงทุนลดลงประมาณ 25% จากแผนเดิมที่คาดว่าจะมีการกู้ประมาณ 5 แสนล้านบาท ก็จะกู้ลดลงประมาณ 1 แสนล้านบาท เนื่องจากการลงทุนของรัฐวิสาหกิจล่าช้า และบางส่วนมีการปรับใช้เงินลงทุนจากรายได้ หรือบางโครงการมีการประหยัดเงินงบประมาณได้มากขึ้น ทำให้การกู้เงินลดลง
ทั้งนี้ เงินที่กู้ไม่ทันก็จะเลื่อนไปกู้ในปีงบประมาณ 2559 เพราะโครงการลงทุนหลายโครงการของรัฐวิสาหกิจมีการเลื่อนไปดำเนินการในปีถัดไป คาดว่าจะดำเนินการได้ตามแผนไม่เกิดความล่าช้าอีก
สำหรับการเบิกจ่ายของรัฐวิสาหกิจ ทางสำนักงานคณะกรรมการนโยบายรัฐวิสาหกิจ (สคร.) ระบุว่า เบิกจ่ายได้ 30% จากเม็ดเงินลงทุนทั้งหมด 3.5 แสนล้านบาท เป็นการเบิกจ่ายล่าช้า ทั้งรัฐวิสาหกิจที่มีผลการดำเนินงานตามปีปฏิทินงบประมาณ โดยเบิกจ่ายได้ 31% หรือคิดเป็น 4.3 หมื่นล้านบาท จากวงเงิน 1.4 แสนล้านบาท ส่วนรัฐวิสาหกิจที่ดำเนินงานตามปีปฏิทิน 11 แห่ง ก็เบิกจ่ายได้ 30% หรือคิดเป็นเงิน 6.3 หมื่นล้านบาท จากวงเงิน 2.07 แสนล้านบาท
นายสุวิชญ กล่าวว่า แผนบริหารหนี้สาธารณะปีงบประมาณ 2559 มีวงเงินประมาณ 1.7 ล้านล้านบาท ส่วนใหญ่เป็นการบริหารหนี้เดิม การก่อหนี้ใหม่ใกล้เคียงกับงบประมาณปี 2558 คือ 5 แสนล้านบาท ในจำนวนนี้กู้เงินเพื่อชดเชยขาดดุลงบประมาณ 3.9 แสนล้านบาท